**Contact for media:**

Tomáš Potoček

Hovorca spoločnosti Kia Slovakia

Tel: +421 41 515 1500

E-mail: tpotocek@kia.sk

**Kia dobieha Slovensko, vyrobila ďalší milión**

**Z linky kórejského výrobcu pri Žiline už zišlo päť miliónov áut. V počte vyrobených vozidiel sa tak približuje k počtu obyvateľov našej krajiny****. Na Slovensku funguje automobilka už 20 rokov a počas tohto obdobia sa Kia Slovakia zaradila medzi najväčších zamestnávateľov, výrobcov, exportérov   
a platcov daní na Slovensku.**

**(Teplička nad Váhom) 4. jún 2024** – Z päť miliónov vyrobených vozidiel v Tepličke nad Váhom je viac ako 2,5 milióna modelov Sportage, ktorý je v Kia Slovakia vyrábaný od druhej generácie. Tesne je nasledovaný modelmi Ceed, ktorých sa vyrobilo viac ako 2,1 milióna. Zostávajúcu časť tvorili modely Kia Venga a Hyundai ix35, ktoré sa už v súčasnosti nevyrábajú. Jubilejným 5-milióntym vozidlom je model Sportage HEV pre zákazníka zo Slovenska.

„Ďakujem predovšetkým našim zamestnancom, dodávateľom a partnerom za ich úsilie a zanietenosť. Najmä vďaka nim sa nám podarilo počas celého pôsobenia v Tepličke nad Váhom nielen vyrobiť päť miliónov vozidiel, ale aj prekonať zložité obdobia počas pandémie či pri nedostatku dielov," povedal Geon Won Shin, prezident a výkonný riaditeľ spoločnosti Kia Slovakia.

Kia aj vďaka prítomnosti svojho závodu v Európe v posledných dvoch dekádach strojnásobila svoj podiel na európskom automobilovom trhu. Od 6. decembra 2006, kedy bola oficiálne spustená   
v Tepličke nad Váhom výroba, boli autá exportované celkovo do 109 krajín. V posledných rokoch sú hlavnými exportnými krajinami pre Kia Slovensko Veľká Británia, Nemecko a Španielsko, pričom najviac elektrifikovaných vozidiel bolo vyrobených pre zákazníkov z Veľkej Británie, Francúzska, Španielska   
a Švédska.

Celková hodnota investícií automobilky Kia Slovakia na Slovensku dodnes presiahla 2,3 miliardy eur   
a len na dani z príjmov právnických osôb doteraz do štátnej kasy zaplatila viac ako 830 miliónov eur. Spoločnosť naďalej investuje a implementuje nové technológie s cieľom zvyšovať efektivitu výroby a bezpečnosť zamestnancov, znižovať vplyv na životné prostredie a zabezpečovať maximálnu spokojnosť zákazníkov. Prostredníctvom svojej nadácie, ktorá bola založená v roku 2013, podporila doteraz automobilka projekty v oblasti vzdelávania, zdravia, životného prostredia a inklúzie prostriedkami   
v hodnote viac ako 11 miliónov eur.

Kia Slovakia aktuálne vyrába denne takmer 1 500 vozidiel Ceed a Sportage, ktoré smerujú   
k zákazníkom vo viac ako 80 krajinách využitím cestnej a železničnej dopravy. Automobilka si dlhodobo drží stály počet zamestnancov, ich priemerný vek je 40 rokov, pričom priemerná dĺžka zamestnania   
v závode je 11 rokov. Viac ako 1 300 ľudí pracuje v spoločnosti Kia Slovakia dlhšie ako 15 rokov. Priemerná mzda výrobných zamestnancov v minulom roku prekonala úroveň 2 400 eur. V prípade nového zamestnanca priemerná mzda vrátane bonusov a príplatkov presahuje po odpracovaní   
12 mesiacov 1 800 eur.

Kia Slovakia dbá o neustály rozvoj kompetencií a zručností svojich zamestnancov a príkladná je   
aj starostlivosť o ich zdravie. Medzi obľúbené benefity patria masáže na pracovisku a dni zdravia, ale aj príspevky na jasle, škôlku či oddychové aktivity. Spoločnosť Kia nezabúda ani na oblasť duševného zdravia, kde majú zamestnanci a ich rodinní príslušníci možnosť využiť služby hradeného psychologického poradenstva. Medzi dlhodobo najobľúbenejšie zamestnanecké výhody patria zľavy   
na nákup automobilov, výhodné telefónne paušály, autobusové výlety, či priama autobusová doprava do práce zabezpečená zamestnávateľom.

*Kia Slovakia je jediným výrobným závodom spoločnosti Kia Corporation v Európe. Závod bol vybudovaný v období rokov 2004 až 2006. Výroba automobilov ako aj motorov bola spustená v decembri 2006. Kia Slovakia dlhodobo zamestnáva 3 800 ľudí   
a vyrába modely Kia Ceed v štyroch karosárskych verziách - Ceed, Sportswagon, ProCeed a XCeed. Druhým modelom je športovo-úžitkový Kia Sportage. Spoločnosť Kia Slovakia patrí medzi najväčších výrobcov a exportérov na Slovensku. Od spustenia sériovej výroby v decembri 2006 brány závodu opustilo už viac ako 5 miliónov vozidiel a vyše 7*

*miliónov motorov.*